Presuda Suda (treće vijeće) od 11. srpnja 2013. – Gosselin Group protiv Komisije

(predmet C‑429/11 P)

„Žalba — Tržišno natjecanje — Zabranjeni sporazumi — Članci 81. UEZ‑a i 53. Sporazuma o EGP‑u — Tržište usluga međunarodnih selidaba u Belgiji — Neposredno i posredno utvrđivanje cijena, podjela tržišta i manipuliranje postupcima podnošenja ponuda — Kvalifikacija — Ograničenje tržišnog natjecanja s obzirom na cilj — Obveza obrazlaganja — Smjernice o načelu utjecaja na trgovinu među državama članicama — Pravna vrijednost — Obveza definiranja mjerodavnog tržišta — Doseg — Smjernice o metodi za utvrđivanje kazni (2006.) — Omjer vrijednosti prihoda od prodaje — Težina povrede — Olakotne okolnosti — Obveza obrazlaganja — Uredba (EZ) br. 1/2003 — Članak 25. — Zastara — Ponovljena povreda“

1. Žalba — Razlozi — Pogrešna ocjena činjenica — Nedopuštenost — Nadzor Suda nad ocjenom činjenica podnesenih Općem sudu — Isključenje osim u slučaju iskrivljavanja (čl. 256. UFEU‑a; Statut Suda, čl. 58. st. 1.) (t. 41., 106.)

2. Zabranjeni sporazumi — Narušavanje tržišnog natjecanja — Mjerila za ocjenu — Protutržišni cilj — Dovoljno utvrđenje — Razlikovanje između povreda s obzirom na cilj i posljedicu (čl. 81. st. 1. UEZ‑a) (t. 43., 55.)

3. Zabranjeni sporazumi — Narušavanje tržišnog natjecanja — Mjerila za ocjenu — Ocjena ovisna o ekonomskom i pravnom kontekstu (čl. 81. st. 1. UEZ‑a) (t. 44.)

4. Žalba — Razlozi — Nedostatnost obrazloženja — Implicitno obrazloženje Općeg suda — Dopuštenost — Pretpostavke (čl. 256. UFEU‑a; Statut Suda, čl. 36. i 53. st. 1.) (t. 52.‑54.)

5. Akti institucija — Smjernice o načelu utjecaja na trgovinu — Akt kojim se žele postići vanjski učinci — Doseg (Obavijest Komisije 2004/C 101/07) (t. 63.‑66.)

6. Zabranjeni sporazumi — Razgraničenje tržišta — Predmet — Utvrđivanje utjecaja na trgovinu među državama članicama — Obveza razgraničenja predmetnog tržišta — Doseg (čl. 81. UEZ‑a; Obavijest Komisije 2004/C 101/07, t. 55.) (t. 67., 68.)

7. Zabranjeni sporazumi — Razgraničenje tržišta — Predmet — Utvrđivanje utjecaja na trgovinu među državama članicama — Znatan učinak (čl. 81. UEZ‑a; Obavijest Komisije 2004/C 101/07) (t. 75.‑77.)

8. Žalba — Nadležnost Suda — Dovođenje radi pravičnosti u pitanje ocjene Općeg suda o iznosu novčane kazne izrečene poduzetniku — Isključenje — Nadzor ograničen na provjeru uzimanja u obzir od Općeg suda osnovnih čimbenika ocjene ozbiljnosti povrede i svih argumenata iznesenih protiv izrečene novčane kazne (čl. 81. UEZ‑a; Statut Suda, čl. 58. st. 1.; Uredba Vijeća br. 1/2003, čl. 23.) (t. 85.‑87.)

9. Tržišno natjecanje — Novčane kazne — Iznos — Određivanje — Mjerila — Težina i trajanje povrede — Elementi ocjene (čl. 81. UEZ‑a; Uredba Vijeća br. 1/2003, čl. 23. st. 2. i 3.; Obavijest Komisije 2006/C 210/02, t. 20. i 27.) (t. 88.‑90., 93., 105.)

10. Akti institucija — Obrazloženje — Obveza — Doseg (čl. 253. UEZ‑a) (t. 130.)

11. Tržišno natjecanje — Upravni postupak — Zastara progona — Dan od kojega rok počinje teći — Trajna ili nastavljena povreda — Dan prestanka povrede — Prekid — Zahtjev za pružanje informacija — Doseg (čl. 81. UEZ‑a; Uredba Vijeća br. 1/2003, čl. 23. st. 2. t. (a) i čl. 25. st. 1. t. (b) i st. 3. t. (a)) (t. 135.‑137.)

Predmet

Žalba podnesena protiv presude Općeg suda (osmo vijeće) od 16. lipnja 2011. Gosselin Group protiv Europske komisije (T‑208/08) i Stichting Administratiekantoor Portielje (T‑209/08), kojom je Opći sud, u predmetu T‑208/08, poništio Odluku Komisije C (2008) 926 final od 11. ožujka 2008. o postupku primjene čl. 81. [UEZ‑a] i čl. 53. Sporazuma o EGP‑u (predmet COMP/38.543 – usluge međunarodnih selidaba) u dijelu u kojem je utvrđeno sudjelovanje Gosselin Groupa NV u povredi čl. 81. st. 1. UEZ‑a u razdoblju od 30. listopada 1993. do 14. studenoga 1996. te, u predmetu T‑209/08, poništio Odluku C (2008) 926, kako je izmijenjena i dopunjena Odlukom C (2009) 5810, u dijelu koji se odnosi na Stichting Administratiekantoor Portielje.

Izreka

1. Žalba se odbija.